Priebežné vyhodnotenie plnenia Národnej politiky pre elektronické komunikácie za rok 2006
Harmonizácia právneho rámca
Najdôležitejším medzníkom vo vývoji prostredia elektronických komunikácií bolo uvedenie zákona č. 610/2003 Z. z. o elektronických komunikáciách do praxe. Ten nadobudol účinnosť dňa 1. januára 2004. Vzhľadom na presnú implementáciu smerníc nového regulačného rámca pre elektronické komunikácie Ministerstvo dopravy, pôšt a telekomunikácií Slovenskej republiky (MDPT SR) pripravilo novelu zákona č. 610/2003 Z. z. o elektronických komunikáciách v znení neskorších predpisov.  Novela zákona nadobudla účinnosť 1. apríla 2006. Z novely zákona vyplýva, že sa legislatíva v oblasti elektronických komunikácií ešte viac priblížila k právu Európskej únie (EÚ), ako aj k praxi. Novela reaguje na pripomienky Európskej komisie (EK) týkajúce sa ustanovení o prenájme okruhov, o univerzálnej službe a upravuje povinnosť prístupu a prepojenia podnikov, ktoré nemajú na trhu významný vplyv. O uložení povinnosti prístupu a prepojenia podnikov má právo rozhodnúť Telekomunikačný úrad SR (TÚ SR) ako národný regulátor. Novela spresňuje postup prideľovania frekvencií v rámci výberového konania, pričom zároveň umožňuje následný prevod pridelených frekvencií.
V roku 2006 MDPT SR pripravilo ďalšiu novelu zákona č. 610/2003 Z. z. o elektronických komunikáciách v znení neskorších predpisov vzhľadom na to, že bolo potrebné do národnej legislatívy transponovať novú smernicu o uchovávaní údajov. Novela zákona vo svojom obsahu zahŕňa implementáciu uvedenej smernice spočívajúcej v spresnení pravidiel pre uchovávanie údajov spracúvaných v elektronických komunikačných sieťach a následné poskytovanie týchto údajov pre oprávnené orgány štátu na účely vyšetrovania a stíhania úmyselných trestných činov. Novela zákona zahŕňa aj niekoľko podnetov z uplatňovania zákona v praxi, najmä TÚ SR ako národného regulátora. Na prelome rokov 2006/2007 prebiehalo k návrhu novely zákona medzirezortné pripomienkové konanie. 

Štátna regulácia
Tvorcom Národnej politiky pre elektronické komunikácie je MDPT SR ako ústredný orgán štátnej správy pre túto oblasť. Národným regulátorom a cenovým orgánom v oblasti elektronických komunikácií je podľa zákona o elektronických komunikáciách v znení neskorších predpisov TÚ SR. 
	V súvislosti so zabezpečením účinného štrukturálneho oddelenia regulačnej funkcie od činností súvisiacich s vlastníctvom alebo riadením podnikov, ktoré poskytujú elektronické komunikačné siete alebo služby, sa uskutočnili rokovania medzi zainteresovanými členmi vlády s cieľom zvážiť možné riešenia otázky správy akcií spoločnosti Slovak Telekom, a. s. (ST). Na základe týchto rokovaní prišlo k vzájomnej dohode medzi MDPT SR a Ministerstvom hospodárstva SR (MH SR) o prevode výkonu správy akcií spoločnosti ST na MH SR. Vzhľadom na množstvo zúčastnených strán, ktoré sú do celého procesu začlenené, nie je možné realizovať celý proces ihneď. V súčasnosti sa realizujú všetky kroky potrebné k prevodu výkonu správy akcií na MH SR.
V priebehu roka 2006 ukončil TÚ SR analýzy 10 relevantných trhov. V deviatich prípadoch prebehli a boli uzatvorené konzultácie s EK. Následne vydal 9 rozhodnutí, ktorými určil významné podniky na analyzovaných relevantných trhoch. 
V roku 2006 nadobudlo právoplatnosť 7 rozhodnutí o určení významného podniku, 4 rozhodnutia o určení významného podniku k 31. 12. 2006 nenadobudli právoplatnosť.

Rozvoj súťaže
Najvýznamnejšou podporou konkurenčného prostredia v elektronických komunikáciách je zo strany vlády SR vytvorenie vhodného legislatívneho prostredia. Toto sa uskutočnilo schválením zákona o elektronických komunikáciách a všetkých jeho vykonávacích predpisov. 
Z dôvodu ďalšieho rozvoja elektronických komunikačných služieb vytvorilo MDPT SR vhodné podmienky na vstup 3. mobilného operátora. Dňa 2. augusta 2006 sa víťazom výberového konania na tretieho poskytovateľa GSM a UMTS služieb stala spoločnosť Telefónica O2 Slovakia, s. r. o. (Telefónica), ďalšími v poradí boli spoločnosti Mobilkom Austria a B Four, a. s. Telefónica je povinná uviesť do prevádzky vlastnú mobilnú sieť GSM do 6 mesiacov a mobilnú sieť UMTS do 12 mesiacov od nadobudnutia právoplatnosti povolenia. Rozhodnutie TÚ SR nadobudlo právoplatnosť 7. septembra 2006.
Spoločnosť Telefónica spustila komerčnú prevádzku symbolicky už začiatkom februára 2007 a svoje služby zatiaľ poskytuje v režime národného roamingu, od začiatku je teda plne dostupná po celom území Slovenskej republiky. Za jednu zo svojich základných priorít považuje dobudovanie vlastnej siete, ktorej prvé časti sú už v prevádzke.
Vo všeobecnosti môžeme tvrdiť, že prevádzkovatelia sietí zavádzajú nové služby a technológie, ktoré prispievajú k rozvoju súťaže na trhu. V ostatnom čase sa zaviedla prenositeľnosť čísla, služby Triple Play, IP TV, ST predstavil nové veľkoobchodné produkty aj v oblasti dátových služieb, napr. veľkoobchodný predaj DSL liniek.
V súvislosti s uplatňovaním mechanizmu uvoľnenia účastníckych vedení (LLU) predseda TÚ SR vyzval v prvej polovici roka 2006 spoločnosť ST, aby v záujme zdynamizovania postupu sprístupnenia účastníckych vedení znížila mesačný poplatok za používanie účastníckych vedení. ST tieto poplatky znížila, no napriek tomu neprišlo k výraznému posunu v rokovaniach medzi ST a alternatívnymi operátormi. Do konca roka 2006 tak nebola uzatvorená ani jedna zmluva o prístupe k účastníckemu vedeniu. 
     
Univerzálna služba a ochrana práv koncových užívateľov
Univerzálna služba je minimálny súbor služieb, ktoré sú dostupné v určenej kvalite na celom území štátu všetkým koncovým užívateľom bez ohľadu na ich geografickú polohu a za prijateľnú cenu. Predseda TÚ SR rozhodnutím zo 4. apríla 2006 s konečnou platnosťou uložil ST povinnosť poskytovať univerzálnu službu na celom území SR v kvalite určenej opatrením TÚ SR. 
Povinnosť implementovať prenositeľnosť čísla mali všetky podniky. Od júna 2006 bola zavedená do praxe prenositeľnosť čísla v mobilných sieťach. V prípade prenositeľnosti čísiel v pevných sieťach nastal tiež pokrok. ST upravil svoje interné procesy a systémy tak, aby boli schopné reálne prenášať čísla. Boli uzavreté dve zmluvy o prenose čísel medzi dominantným operátorom a alternatívnymi operátormi, 3 zmluvy medzi alternatívnymi operátormi navzájom a prebiehajú rokovania s ďalšími operátormi. Od 1. 12. 2006 prišlo k reálnemu prenosu čísel od spoločnosti ST smerom k alternatívnym operátorom. Išlo o väčší počet čísel, keďže sa jednalo o účastníkov – právnické osoby.
V súvislosti s prevádzkou jednotného európskeho čísla „112“ sa uskutočnilo viacero rokovaní medzi MDPT SR, Ministerstvom vnútra SR zodpovedným za vybudovanie integrovaného záchranného systému a prevádzkovateľmi pevných a mobilných sietí. Počas tohto obdobia sa odstraňovali prekážky spočívajúce v rôznorodosti technológií používaných prevádzkovateľmi sietí a technickom vybavení stredísk integrovaného záchranného systému. V súčasnosti Ministerstvo vnútra SR doriešilo zmluvné vzťahy s dodávateľom systému podpory riadenia a spracovania informácií v komunikačnej sieti a informačnej infraštruktúre integrovaného záchranného systému v SR, ktorého súčasťou je aj riešenie poskytovania lokalizačných údajov volajúcich na číslo 112. 

Hospodárne využívanie frekvenčného spektra
Pre potreby hospodárneho využívania frekvenčného spektra sa pravidelne zostavuje a predkladá vláde SR na schválenie Národná tabuľka frekvenčného spektra (NTFS). NTFS stanovuje pridelenie frekvenčných pásiem jednotlivým rádiokomunikačným službám. Na NTFS nadväzuje plán využitia frekvenčného spektra, na ktorého základe sa stanovuje pridelenie frekvencií jednotlivým poskytovateľom elektronických komunikačných sietí a služieb.
Zabezpečenie účelného využívania frekvenčného spektra je podmienené priebežnou aktualizáciou NTFS, ktorá sa vykonáva každý rok a tvorbou kompletne novej NTFS v súvislosti so zapracúvaním výsledkov a záverov Svetovej rádiokomunikačnej konferencie (WRC) a potrebou zosúladenia s európskymi dokumentmi a odporúčaniami Medzinárodnej telekomunikačnej únie (ITU).
V súlade s pravidelným, každoročným harmonizovaním NTFS bol uznesením vlády SR č. 677 zo dňa 9. augusta 2006 schválený návrh zmien Národnej tabuľky frekvenčného spektra na rok 2006.
Na tvorbe a inovácii NTFS sa podieľajú MDPT SR, TÚ SR a Výskumný ústav spojov (VÚS) v spolupráci s ďalšími orgánmi štátnej správy. S týmto cieľom existuje a pravidelne zasadá medzirezortná komisia pre harmonizáciu využívania frekvenčného spektra.
V súlade s odsúhlasenou verziou NTFS bol aktualizovaný aj plán využitia frekvenčného spektra.
Elektronická podoba slovenskej i anglickej verzie NTFS je verejnosti prístupná na internetových stránkach MDPT SR, TÚ SR i VÚS.

Bezpečné komunikácie
Do zákona o elektronických komunikáciách bola transponovaná aj smernica č. 2002/58/EC o spracovaní osobných údajov a ochrane súkromia v sektore elektronických komunikácií. Jej dôkladná implementácia zabezpečí štandardnú úroveň ochrany osobných údajov a súkromia koncových užívateľov porovnateľnú s EÚ.
Cieľom v oblasti národného krízového riadenia je zabezpečiť rozpracovanie tejto problematiky v oblasti elektronických komunikačných sietí v nadväznosti na všeobecnú legislatívu týkajúcu sa riadenia štátu v krízových situáciách v období mieru.
V súlade so zámerom zabezpečenia spojenia systémom núdzových komunikácií pripravilo MDPT SR v spolupráci s medzirezortnou pracovnou skupinou Koncepciu organizačného, prevádzkového a technického riešenia systému núdzových komunikácií v SR s  programom jej realizácie. Materiál vytvára základný rámec na riešenie problematiky zabezpečenia spojenia systémom núdzových komunikácií počas krízových situácií podľa odporúčaní ITU a NATO. Taktiež vytvára podmienky na začatie a realizáciu budovania kvalitatívne nového systému núdzových komunikácií v SR. 
Koncepcia bola odsúhlasená v Bezpečnostnej rade SR dňa 7. marca 2007. V roku 2007 bude koncepcia rozpracovaná do projektového zámeru, podľa ktorého bude v roku 2008 vypracovaný technický projekt riešenia celého systému núdzových komunikácií v SR s následným zavedením do praxe, ako aj vypracovanie z toho vyplývajúcich legislatívnych opatrení.  

Širokopásmový prístup
Súčasný stav v prístupe k informáciám prostredníctvom širokopásmového internetu a ich využívaní v Slovenskej republike je možné považovať za neuspokojivý v porovnaní s vyspelými krajinami EÚ. Príčinou takéhoto stavu je predovšetkým nízka kúpna sila obyvateľstva v porovnaní s cenou počítača a cenou pripojenia k internetu, sociálno-ekonomický status a taktiež nízka motivácia užívateľov zriadiť si takýto prístup. Dôležitou prioritou v oblasti prístupu k internetu pre všetkých je dosiahnuť dostatočne kvalitnú a širokú ponuku užitočného obsahu na internete, služby občanom v oblasti eGovernment, eAdministration (verejnej správy), eObchodu, eLearningu (vzdelávania) a eHealth (zdravotníctva), ktoré by stimulovali dopyt. Spolu so zvyšovaním dopytu bude súbežne prirodzene trhovou cestou prebiehať aj zníženie cien za prístup do internetu ďalším posilnením súťaže na trhu.
Podľa štatistík dosahovala SR v septembri 2006 v počte širokopásmových pripojení na 100 obyvateľov úroveň 4,6 %, čo je v porovnaní s priemerom EÚ (15,6 %) veľmi nepriaznivý stav. Aj napriek tejto nepriaznivej skutočnosti na Slovensku dochádza k dynamickému zvyšovaniu počtu širokopásmových pripojení. Nárast širokopásmových pripojení od septembra 2005 do septembra 2006 dosiahol úroveň 152,3 %. Na Slovensku sa postupne zvyšuje širokopásmové pripojenie cez xDSL technológie. Dá sa predpokladať, že v najbližšom období sa budú podstatnejšie presadzovať mobilné technológie 3G a technológie FWA prístupu v kombinácii s optickou chrbticovou sieťou.
S cieľom podpory budovania nových sietí a rozvoja nových širokopásmových služieb je potrebné stanoviť jasné pravidlá pre prideľovanie frekvenčných pásiem pre služby tak, aby sa tieto mohli používať bez obmedzenia na území SR. Plný rozvoj niektorých rádiokomunikačných služieb si vyžaduje uvoľnenie ďalších frekvenčných pásiem. V tejto súvislosti bola schválená uznesením vlády SR č. 5 z 11. januára 2006 „Politika využívania frekvenčného spektra na širokopásmový prístup“, ktorá stanovuje prioritné oblasti využívania a správy relevantných úsekov frekvenčného spektra. Základným cieľom politiky je vytvoriť podmienky na zlepšenie transparentnosti a zvýšenie dostupnosti frekvenčných zdrojov pre širokopásmový prístup založený na bezdrôtových technológiách.
Prijatím politiky využívania frekvenčného spektra na širokopásmový prístup sa vytvorili podmienky pre vstup tretieho mobilného poskytovateľa GSM a UMTS služieb, začatie pravidelného digitálneho TV vysielania a utlmenie prideľovania a predlžovania využívania existujúcich analógových  frekvencií v súlade s plánom postupného zavádzania DVB-T.
Uznesením vlády SR č. 291 bolo dňa 5. apríla 2006 schválené „Priebežné vyhodnotenie plnenia Národnej stratégie pre širokopásmový prístup v SR za rok 2005“. Priebežné vyhodnotenie komplexne hodnotí plnenie kľúčových úloh vyplývajúcich z Národnej stratégie pre širokopásmový prístup v SR, stanovuje úlohy, ktoré je potrebné riešiť v najbližšom období a zároveň podáva obraz o súčasnom stave širokopásmového prístupu.

Digitálne televízne a rozhlasové vysielanie
	Cieľom v oblasti pozemského digitálneho TV a rozhlasového vysielania je dosiahnuť dynamické naštartovanie procesu prechodu z analógového na digitálne televízne vysielanie s cieľom ukončiť analógové vysielanie v súlade s požiadavkami EK. V Slovenskej republike v súčasnosti prebiehajú tri pilotné projekty zavádzania digitálneho vysielania, a to v lokalite Bratislava na K66, v lokalite B. Bystrica / Zvolen na K59 a v lokalite Košice / Prešov na K44. 
	Uznesením vlády SR č. 646 bola dňa 26. júla 2006 schválená „Stratégia prechodu z analógového na digitálne pozemské televízne vysielanie v SR“. Stratégia popisuje hlavné ciele a zásady prechodu, formuluje úlohu štátu a príslušných orgánov štátnej správy pri vytváraní podmienok prechodu, obsahuje posúdenie existujúcej situácie v TV vysielaní na Slovensku a stanovuje technický a časový plán prechodu. Prechod z analógového na digitálne pozemské TV vysielanie sa bude uskutočňovať po oblastiach princípom tzv. „ostrovov“, pričom pri výbere ostrovov sa bude zohľadňovať dostupnosť voľných frekvencií a sociálno-ekonomické pomery v danej oblasti. Súbežné analógové a digitálne vysielanie bude s ohľadom na vysokú nákladovosť a technickú náročnosť prebiehať čo najkratšie. Ukončenie analógového vysielania sa predpokladá najneskôr do 31. 12. 2012 v súlade s požiadavkami EK. 
V auguste 2006 bola zriadená pri MDPT SR medzirezortná pracovná skupina pre digitálne vysielanie v SR, ktorá sa podieľa na vytváraní zásad štátnej politiky SR v oblasti digitálneho vysielania a na vytváraní koncepcie jeho rozvoja. Svojou činnosťou vytvára podmienky na uplatnenie nových systémov pozemského digitálneho vysielania vrátane poskytovania iných, najmä multimediálnych služieb v rámci týchto systémov a pripravuje podmienky na prechod od analógového na digitálne vysielanie v SR.
Spustenie pravidelného digitálneho vysielania v systéme DVB-T vo veľkej miere závisí od schválenia návrhu zákona o digitálnom vysielaní, ktorý pripravilo Ministerstvo kultúry SR. Návrh zákona o digitálnom vysielaní bol schválený NR SR dňa 29. marca 2007 s účinnosťou od 31. mája 2007. 

Galileo
Galileo je prvým európskym vesmírnym programom, ktorého cieľom je uviesť do užívania prvú svetovú radionavigačnú a lokalizačnú družicovú infraštruktúru, ktorá bola špeciálne navrhnutá na civilné účely. Umožňuje zbaviť sa závislosti od systému tretej strany, zabezpečuje kontrolu nad požadovanou technológiou a funkciami rádionavigácie a časového riadenia, ktoré sú životne dôležité pre hospodárstvo. Tento civilný systém určený pre civilných užívateľov reaguje na potreby, ktoré nie sú schopné zabezpečiť existujúce systémy. Systém  Galileo bude tvoriť 30 satelitov (27 + 3 aktívne zálohy) na strednej obežnej dráhe a príslušné pozemné kontrolné centrá. Podľa pôvodného plánu mal byť systém funkčný od roku 2008. V dôsledku oneskorenia projektu sa predpokladá plné sprevádzkovanie systému v rokoch 2010, resp. 2011. 
V súvislosti s plnením jednotlivých úloh a záväzkov, ako aj budúceho využívania služieb vyplývajúcich z členstva v projekte Galileo, bola MDPT SR v roku 2004 ustanovená medzirezortná komisia pre koordináciu zabezpečenia podpory, poskytovania a používania družicového navigačného systému Galileo a príslušných aplikácií, ktorá ako medzirezortný pracovný orgán prerokúva aj zásadné otázky týkajúce sa koordinácie postupu a účasti SR ako členského štátu EÚ na tomto projekte. MDPT SR zastupuje SR v správnej rade Európskeho úradu pre dohľad nad Civilným globálnym navigačným satelitným systémom (GNSS)                  a pracovnej skupine Rady EÚ Intermodálne otázky a siete.

Výskum a technický rozvoj v oblasti elektronických komunikácií
V roku 2006 sa v rámci projektov výskumu a vývoja v oblasti elektronických komunikácií realizovalo z dotácií MDPT SR 12 projektov výskumu a vývoja za celkovú sumu 14 652 tis. Sk, s obsahovým zameraním na:
•	širokopásmový prístup v SR,
•	hlavné smery vývoja elektronických komunikácií a ich vplyv na rozsah univerzálnej služby,
•	výskum problematiky elektromagnetickej kompatibility systémov PLC,
•	zavádzanie technológií GNSS v SR,
•	rozvoj technológií NGN verejných sietí,
•	rozvoj a systemizáciu slovenskej technickej terminológie v oblasti elektronických komunikácií,
•	výskum v oblasti zabezpečenia spojenia systémom núdzových komunikácií v SR,
•	výskum problematiky zariadení na príjem signálov pozemského digitálneho TV vysielania,
•	výskum problematiky pokrytia územia SR signálmi DVB-T na účely začatia pravidelného pozemského digitálneho TV vysielania a ukončenia analógového TV vysielania,
•	výskum šírenia signálov DVB-T v podmienkach SR so zameraním na vytvorenie metodiky hodnotenia pokrytia územia vysielaním DVB-T,
•	výskum legislatívnych a sociálno-ekonomických aspektov prechodu z analógového na digitálne pozemské TV vysielanie,
•	prípravu a zabezpečenie vysielania vybraných služieb e-Government prostredníctvom DVB-T z hľadiska potrieb štátu.

Medzinárodná spolupráca
Cieľom medzinárodnej spolupráce v oblasti elektronických komunikácií je aktívna komunikácia s medzinárodnými organizáciami na vládnej a rezortnej úrovni, s dôrazom na stále a dôsledné sledovanie ich aktivít a aplikáciu nových legislatívnych a technických predpisov.
Dôležitú úlohu zohrávajú vzťahy s EK a jej odbornými zložkami, spolupráca s medzinárodnými organizáciami na vládnej úrovni (ITU, EUTELSAT, IMSO, OECD, WTO), ako aj na rezortnej úrovni (CEPT a ETSI). 
Súvisí to nielen s presadzovaním zahraničnopolitických, ale i ekonomických záujmov Slovenska, pričom sa oblasť elektronických komunikácií dostáva do popredia ako fenomén nového tisícročia. Preto musí byť značná pozornosť venovaná aktívnemu zastupovaniu a pôsobeniu SR nielen v oblasti bilaterálnej spolupráce, ale taktiež v medzinárodných organizáciách zaoberajúcich sa problematikou elektronických komunikácií.

Európska únia
V rámci plného členstva SR v EÚ sú aktivity sektora v medzinárodnej oblasti v značnej miere orientované smerom k inštitúciám EÚ. 
Počas tohto obdobia prebiehali konzultácie s Generálnym riaditeľstvom pre informačnú spoločnosť (DG INFSOC) Európskej komisie (EK) pri príprave 12. implementačnej správy, ktorá uvádza prieskum vývoja v oblasti elektronických komunikácií. 
MDPT SR spolu s TÚ SR a v rámci spolupráce so Stálym zastúpením SR pri EÚ zabezpečuje na expertnej úrovni zastupovanie záujmov SR v orgánoch EÚ. V rámci EK to je v Komunikačnom výbore (COCOM), vo Výbore pre rádiové spektrum (RSC), v Skupine pre politiku rádiového spektra (RSPG) a v ich pracovných skupinách a podskupinách, a ďalších ad hoc skupinách. Zároveň MDPT SR zabezpečuje na expertnej úrovni zastupovanie záujmov SR v rámci Rady EÚ v jej príslušných pracovných skupinách, najmä v pracovnej skupine pre telekomunikácie a informačnú spoločnosť.
MDPT SR pripravilo v roku 2006 návrh na schválenie Dohody o spolupráci, ktorá sa týka GNSS, medzi Európskym spoločenstvom a jeho členskými štátmi a Kórejskou republikou,  a  návrh na schválenie Dohody o spolupráci, ktorá sa týka GNSS, medzi Európskym spoločenstvom a jeho členskými štátmi a  Marockým kráľovstvom. Obe dohody vláda SR schválila.  

ITU - Medzinárodná telekomunikačná únia  
Rok 2006 bol rokom svetových konferencií ITU, ktoré sa konajú raz za 4 roky: Svetovej rozvojovej telekomunikačnej konferencie WTDC´06 (7.-15. marec 2006, Doha, Katar) a Konferencie vládnych splnomocnencov PP´06 (6.-24. november 2006, Antalya, Turecko). 
Okrem toho sa od 15. mája až do 16. júna v Ženeve uskutočnila Regionálna rádiokomunikačná konferencia ITU o plánovaní digitálneho pozemského rozhlasového a televízneho vysielania v časti regiónov 1 a 3 (RRC´06). 
Konferencia ITU vládnych splnomocnencov (PP´06)
Konferencia ITU vládnych splnomocnencov (PP) je najvyšším orgánom Medzinárodnej telekomunikačnej únie ITU. Stanovuje všeobecnú politiku únie, prijíma štvorročný finančný a strategický plán únie a volí vrcholný manažment únie. Je to kľúčová udalosť, pri ktorej členské štáty rozhodujú o budúcej úlohe ITU, čím určia schopnosť únie vplývať na celosvetový rozvoj informačných a komunikačných technológií.
PP´06 zvolila na obdobie rokov 2007 až 2010 nový manažment únie. Za generálneho tajomníka ITU bol zvolený Hamadoun Touré (Mali), za jeho zástupcu Zhao Houlin (Čína). Za riaditeľa   Rádiokomunikačného úradu ITU bol znovuzvolený Valerij Timofeev (Ruská federácia), za riaditeľa Štandardizačného telekomunikačného úradu ITU Malcolm Johnson (Veľká Británia) a za riaditeľa Rozvojového telekomunikačného úradu ITU Sufuq Al-Basheer (Saudská Arábia). Do Rady ITU za región C, do ktorého patrí aj Slovenská republika, boli zvolené tieto krajiny: Bulharsko, Česká republika, Rumunsko, Ruská federácia a Ukrajina. Konferencia ďalej zvolila členov Rady pre Rádiokomunikačný poriadok. 
PP´06 vytýčila finančný a strategický plán únie na obdobie rokov 2008 až 2011. Zvážila a prijala návrhy na zmeny a doplnky Ústavy ITU a Dohovoru o ITU predložené členskými štátmi, prijala zmeny Rokovacieho poriadku konferencií, zhromaždení a stretnutí únie, ako aj rezolúcií a odporúčaní. Cieľom prijatých zmien je najmä zohľadniť výsledky oboch fáz Svetového summitu o informačnej spoločnosti (WSIS) a pokrok v oblasti telekomunikácií a informačných a komunikačných technológií, ako aj zefektívniť fungovanie únie a  lepšie definovať práva členských krajín, členov sektorov, pridružených organizácií a pozorovateľov. 
Na konferencii sa zúčastnilo vyše 2000 účastníkov zo 164 krajín a vyše 100 ministrov. Slovenskú republiku zastupovali odborníci MDPT SR a TÚ SR. Na záver konferencie zástupcovia 156 členských krajín podpísali Záverečné dokumenty. 
Regionálna rádiokomunikačná konferencia (RRC´06)
Hlavným účelom konferencie bola príprava plánov frekvenčných vyhradení, resp. frekvenčných prídelov pre pozemské digitálne televízne a rozhlasové vysielanie v systémoch DVB-T a T-DAB pre plne digitálnu budúcnosť v plánovacej oblasti, ktorá zahŕňa celú Európu, celú Afriku a časť Ázie a predstavuje celkovo 119 štátov.
Konferencia RRC´06 prijala Regionálnu dohodu týkajúcu sa plánovania digitálnej pozemskej rozhlasovej a televíznej služby v častiach regiónu 1 a 3  vo frekvenčných pásmach 174‑230 MHz a 470-862 MHz (Ženeva, 2006) (ďalej len „Dohoda GE06“), ako aj s ňou súvisiace rezolúcie obsiahnuté v záverečných dokumentoch.  
		Súčasne s konferenciou RRC´06 prebehla i krátka regionálna rádiokomunikačná konferencia, ktorej účelom bola revízia Regionálnej dohody pre Európsku vysielaciu oblasť (Štokholm 61)“ (ďalej len „Dohoda ST61“) s cieľom jej zosúladenia s Dohodou GE06. Krátka regionálna rádiokomunikačná konferencia na revíziu Dohody ST61 prijala „Protokol revidujúci niektoré časti Regionálnej dohody pre Európsku vysielaciu oblasť (Štokholm, 1961) (Ženeva, 2006)“, ako aj s ním spojené rezolúcie obsiahnuté v záverečných dokumentoch. 
Na konferencii RRC´06 sa zúčastnilo 1012 delegátov zo 107 krajín a zástupcovia ďalších medzinárodných a komerčných organizácií. Za Slovenskú republiku sa na RRC-06 zúčastnila delegácia zložená zo zástupcov MDPT SR, MO SR, TÚ SR a VÚS.
	Delegácia SR dosiahla na konferencii RRC´06 100 % úspešnosť splnenia uplatňovaných nárokov Slovenskej republiky na frekvenčné prídely a frekvenčné vyhradenia, ktoré boli podkladom pre materiál „Stratégia prechodu z analógového na digitálne pozemské TV vysielanie v SR“ schválený vládou SR v júli 2006 a budú základom pre Národnú tabuľku frekvenčného spektra v príslušných frekvenčných  pásmach. 
		Vláda SR v  januári 2007 schválila na návrh MDPT SR záverečné dokumenty oboch regionálnych rádiokomunikačných konferencií.
Svetová  konferencia pre rozvoj telekomunikácií (WTDC´06)
Svetová  konferencia pre rozvoj telekomunikácií WTDC´06 bola prvou WTDC, ktorá sa konala po Svetovom summite o informačnej spoločnosti (WSIS). Podstatnou myšlienkou konferencie bolo maximálne využitie rozvoja IKT s cieľom preklenúť digitálne rozdelenie, čo je záväzkom pre všetky krajiny, verejný a súkromný sektor a medzinárodné organizácie.
WTDC´06 prijala dva dokumenty – Deklaráciu a Akčný plán, schválila pracovný program študijných skupín BDT/ITU na nasledujúce 4 roky (2008 až 2011) a prijala nové uznesenia a odporúčania.
Deklarácia z Dohy zdôrazňuje potrebu urýchliť vytváranie skutočne globálnej informačnej spoločnosti tak, aby boli vytvorené príležitosti pre všetkých. Nové a vznikajúce technológie, priaznivé prostredie a podnikateľský prístup sú schopné zmenšiť priepasť nielen medzi rozvinutými a rozvíjajúcimi sa krajinami, ale tiež medzi mestskými, vidieckymi a vzdialenými oblasťami v rámci krajiny.
Globálna informačná spoločnosť musí citlivo vnímať záujmy všetkých národov, zvlášť rozvojových krajín a najmä najmenej rozvinutých krajín, krajín s prechodovou ekonomikou a malých ostrovných rozvojových štátov. Možnosti, ktoré ponúkajú nové IKT, musia byť plne využité na podporu trvalo udržateľného vývoja, lepšej kvality života a vyššieho životného štandardu.
IKT hrajú dôležitú úlohu pri odstraňovaní chudoby, vytváraní pracovných miest, ochrane životného prostredia a predchádzaní a odstraňovaní prírodných a iných pohrôm. S týmto vedomím Deklarácia z Dohy stanovuje množstvo základných predpokladov na splnenie cieľov stanovených v Akčnom pláne. 
Akčný plán z Dohy vytyčuje cestovnú mapu na nasledujúce 4 roky pre implementáciu globálnych cieľov využitia IKT pre celkový rozvoj ekonomiky. Je postavený na záveroch WSIS a je v súlade s jeho akčnými líniami, najmä tými, ktoré spadajú pod kompetencie ITU, ako je rozvoj infraštruktúry, regulačný rámec, budovanie kapacít, e-aplikácie a správa frekvenčného spektra. Plán je postavený na šiestich programoch, piatich globálnych iniciatívach, dvoch prierezových iniciatívach a nových regionálnych prístupoch, kde každý región definoval svoje špecifické priority.

CEPT - Európska konferencia poštových a telekomunikačných administratív 
Na európskej úrovni sa prípravou svetových ITU konferencií WTDC´06 a PP´06 intenzívne zaoberali projektové tímy PT WTDC´06 a PT PP´06 pracovnej skupiny WG ITU v rámci CEPT (Európska konferencia poštových a telekomunikačných administratív). Ich práca, ktorá začala v roku 2005, bola zameraná najmä na prípravu spoločných európskych návrhov, ktoré boli predložené uvedeným svetovým konferenciám na schválenie. Návrhy sa týkali zmien základných dokumentov únie (Ústava ITU a Dohovor ITU), zmien rezolúcií a odporúčaní minulých konferencií, ako aj zmien štruktúry a zamerania ITU, najmä z hľadiska záverov Svetového summitu o informačnej spoločnosti WSIS (2003 Ženeva, 2005 Tunis). 
MDPT SR sa aj v roku 2006 aktívne zúčastňovalo na práci uvedených projektových tímov CEPT k WTDC´06 a PP´06. V rámci pracovnej skupiny CEPT WG RRC´06, ktorá sa zaoberala prípravou RRC´06, pracoval VÚS a TÚ SR.

ETSI - Európsky inštitút pre telekomunikačné normy
		ETSI spracúva a vydáva telekomunikačné normy na zabezpečenie kompatibility a interoperability vo všetkých oblastiach elektronických komunikačných systémov a služieb vrátane telekomunikácií a rádiokomunikácií.
Európske technické normy a normalizačné dokumenty ETSI sa pripravujú s dôrazom na globálne využitie. V tvorbe šifrovacích algoritmov a protokolov, ktoré bránia neželateľnému a neautorizovanému prístupu k ICT a širokopásmovým sieťam a chránia súkromie zákazníka, patrí ETSI popredné miesto na svete, keďže systematicky spracúva a vydáva technické špecifikácie a algoritmy. 
		V súlade so schválenou stratégiou na najbližšie obdobie sa ETSI zameriava na  prípravu technických špecifikácií z oblasti siete budúcich generácií (NGN), ultraširokého pásma (UWB), zdieľanie pásma (bandsharing), vysokofrekvenčnej identifikácie (RFID), zariadení s nízkym napätím, núdzového upozorňovania a núdzového volania (e-call), GSM v lietadlách a komunikácie na zvýšenie bezpečnosti verejnosti.

IMSO - Medzinárodná organizácia mobilných satelitných komunikácií 
18. zasadnutie Zhromaždenia zmluvných strán (ZZS) IMSO sa konalo v Londýne v dňoch 25. až 29. septembra 2006. ZZS  v  tajných voľbách zvolilo spomedzi 9 kandidátov kapitána Estebana Pacha (Španielsko) za nového riaditeľa IMSO, ktorý prevezme funkciu 15. apríla 2007. 
18. ZZS riešilo aj novú problematiku v súvislosti so systémom diaľkovej identifikácie a  sledovania lodí (Long Range Identification and Tracking of Ships - LRIT), ktorý Medzinárodná námorná organizácia (IMO) zamýšľa vytvoriť. LRIT bude zabezpečovať výmenu informácií medzi vlajkovým štátom, štátom prístavu, pobrežným štátom a vyhľadávacím a záchranným systémom, a to na medzinárodnej úrovni. Očakáva sa, že takýto systém zníži riziko na mori, a to aj zo strany medzinárodného pirátstva. Mal by fungovať od 31. 12. 2008. IMO si v súčasnosti potrebuje vyjasniť otázku, či IMSO chce a  je schopné vykonávať funkciu koordinátora určitých aspektov systému LRIT. Skupina krajín predložila návrh zmeny Dohovoru o IMSO, ktorá by umožňovala kladne odpovedať na uvedenú otázku. ZZS navrhovanú zmenu týkajúcu sa možnej funkcie IMSO ako koordinátora LRIT schválilo.
V najbližšom období riaditeľ IMSO zvolá mimoriadne ZZS, ktoré by malo vzhľadom na termín zamýšľaného uvedenia do prevádzky systému LRIT schváliť provizórnu platnosť prijatých zmien Dohovoru o IMSO a prerokovať potrebné konkrétne kroky na to, aby IMSO bolo schopné vykonávať túto funkciu v stanovenom termíne v plnom rozsahu.

OECD – Organizácia pre hospodársku spoluprácu a rozvoj 
V roku 2006 bola SR zastúpená na zasadnutiach OECD výboru pre informačnú a komunikačnú politiku (ICCP) a pracovných skupín TISP (Pracovná skupina pre politiku telekomunikácií a informačných služieb), WPEI (Pracovná skupina pre informačnú ekonomiku) a WPISP (Pracovná skupina pre informačnú bezpečnosť a súkromie).

Záver
Základným strategickým cieľom politiky štátu v oblasti elektronických komunikácií je uspokojovanie potrieb slovenskej ekonomiky, požiadaviek fyzických a právnických osôb             a záujmov štátu na zabezpečenie kvalitných, spoľahlivých a široko dostupných služieb elektronických komunikácií v rozsahu zodpovedajúcom vyspelým štátom Európskej únie. V najbližšom období je dôležité zamerať sa na ďalší rozvoj súťaže na trhu, a to v súvislosti s procesom uvoľnenia účastníckych vedení a na podporu rastu nových technológií, hlavne pre oblasť digitálneho vysielania a širokopásmového prístupu.
V oblasti digitálneho TV a rozhlasového vysielania je potrebné dosiahnuť dynamické naštartovanie procesu prechodu z analógového na digitálne TV vysielanie tak, aby na čo najkratší čas bola obmedzená finančne náročná paralelná analógovo-digitálna prevádzka TV vysielania s cieľom ukončiť analógové vysielanie najneskôr do 31. 12. 2012 v súlade s požiadavkami EK.
V oblasti širokopásmového prístupu je potrebné sústrediť sa na jeho rozvoj, a to podporou rozvoja súťaže, hospodárnym využívaním frekvenčného spektra a budovaním rýchlostných širokopásmových sietí aj vo vidieckych regiónoch.
V oblasti vedy a výskumu v SR podporiť projekty výskumu a technického rozvoja pre oblasť elektronických komunikácií s dôrazom na výskum problematiky digitálneho TV vysielania v systéme DVB-T a širokopásmového prístupu.
V súvislosti s presadzovaním zahraničnopolitických, ale i ekonomických záujmov Slovenska v rámci medzinárodnej spolupráce v oblasti elektronických komunikácií naďalej aktívne spolupracovať s medzinárodnými organizáciami na vládnej a rezortnej úrovni, s dôrazom na stále a dôsledné sledovanie ich aktivít a aplikáciu nových legislatívnych a technických predpisov.